་བཞི། ཐུགས་ཀྱི་སྒོ་གཉིས། ཐ་མ་འབྲིང་པོ་དམ་པ་ཉིད་རིམ་པ་བཞིན་དུ་སྦྱར་ཏེ། རྟོགས་དཀའ་སླ་ལ་བཞག་གོ །སྐུའི་སྒོ་དགུ་བཤད་པ་ཀ་བ་གཅིག་པ་ནི་རྩ་དབུ་མ། སྒོ་དགུ་ནི་མིག་ལ་སོགས་པའོ། །དེ་ལ་བརྟེན་པ་ལྷ་སྦོམ་པོ་ལྔ། ཕུང་པོ་ལྔ་སྟེ་རགས་པས་སོ། །སྒོ་དགུ་ཉིད་བཤད་པ་བུ་ག་ལ་སོགས་པའོ། །དེ་ཡང་ཐ་མ་དང་སྐུའི་སྒོ་དང་རགས་པས་སྦོམ་པོའི་ལྷ་དང་སྐུ་གསུམ་ལས་སྤྲུལ་པའོ། །དྲི་བ་དང་པོའི་ལན་ནོ། །གཉིས་པའི་ལན་དཀྱིལ་འཁོར་བཞིའི་རྣམ་པར་འགྲོ་འོང་བྱེད་པས་ཏེ། སེམས་ཞེས་པའི་བརྡས་བསྟན་པ་གཉིས་ཀ་ནས་རྒྱུ་བའི་ས་རླུང་སེར་པོ་སྟེ། དེ་ལ་བཅིངས་པ་ཡང་ཟེར་རོ། །སྐྱེས་བུ་ཐུར་དུ་རྒྱུ་བའི་ཆུ་རླུང་དཀར་པོ་དལ་བ་ཅན་ཞེས་བྱ་བའོ། །དེ་བཞིན་སྐྱེས་བུ་ཅན་བསླངས་པ་སྟེ། མེ་རླུང་དམར་པོ་གཡས་ནས་རྒྱུ་བའོ། །ཁྱད་པར་རྣལ་འབྱོར་པའི་དོན་མྱུར་བ་སྟེ། རླུང་གི་རླུང་ལྗང་སེར་གཡོན་ནས་རྒྱུ་བའོ། །དུས་རྟག་པར་གསུང་གི་སྒོ་བཞི་ལས། ཉིས་བརྒྱ་ཉི་ཤུ་རྩ་ལྔ་ལྔ་འགྲོ་བ་དང་འོང་བའོ། །རླུང་བཞི་ལ་གཅིག་དང་ཞེས་པ་རྐང་མེད་ཡིན་ལ། རྐང་གཅིག་དང་། རྐང་གཉིས་དང་། རྐང་བཞིའི་བརྡས་བསྟན་པའོ། །དྲི་བ་གསུམ་པའི་ལན་སེམས་ཀྱི་གནས་རྣམ་པ་གཉིས་ཞེས་པ་ཐུགས་ཀྱི་སྒོ་གཉིས་ལས། ནུབ་ཅེས་པ་རྐྱང་མ་ལས་ནང་དུ་འཇུག་པ། རབ་ཏུ་རྒྱུ་ཞེས་པ་རོ་མ་ནས་ཕྱིར་དབྱུང་བའི་ཚུལ་གྱིས། འདོད་པའི་ཁམས་ཀྱི་སེམས་ཅན་ཀུན་ལ་འགྲོ་བ་དང་འོང་བ་བྱེད་པའོ། །འགྲོ་འོང་གི་དབང་གིས་བདེ་བ་ཆེན་པོ་མངོན་དུ་གྱུར་པ་བསྟན་པ་ནི། དེ་ལྟར་འགྲོ་འོང་ལ་བརྟེན་ནས་སྲོག་རྩོལ་གྱི་རླུང་སྦྱངས་པས། རྟོག་པའི་རྟ་རླུང་འགགས་པ་དེས་ནང་དུ་ཙཎྜཱ་ལཱིའི་མེའི་ནུས་པ་སྐྱེས་པས་ཧྃ་ཞུ་ནས་ལྟེ་བར་མངོན་དུ་བྱེད་པ་ལས་རང་བྱུང་གི་ཡེ་ཤེས་བདེ་བ་ཆེན་པོ་མངོན་དུ་གྱུར་པའོ། །དེ་ཡང་དེ་ལྟར་གང་ཞིག་མི་རིག་ཅེས་པ། རླུང་བཞི་པོའི་འགྲོ་འོང་མི་རིགས་པ་སྟེ། འགྲོ་འོང་འགགས་པའོ། །དེ་བཤད་པ་སེམས་མེད་དེ། ས་རླུང་འགགས་པ་ལ་སོགས་པར་སྦྱར་རོ། །དེའི་དབང་གིས་རང་བྱུང་གི་ཡེ་ཤེས་མངོན་དུ་བྱེད་པ་ནི་ཤུགས་ལས་བསྟན་ཏོ། །དཀྱིལ་འཁོར་བཞིའི་མཚན་ཉིད་བསྟན་པ་ལས། འཁོར་ལོ་ཞེས་པས་རླུང་བཞི་པོ་དེ་འཁོར་ལོ་བཞི་འདབ་མ་བཞི་ལ་བརྟེན་ནས། ཐུགས་ཀྱི་ཀུན་སྤྱོད་ཅེས་པ་ཐུགས་ཀྱི་སྒོ་གཉིས་ནས། སྟེང་ཞེས་པས་མེ་རླུང་སྟེང་དུ་ཚད་སོར་བཞིར་རྒྱུ་ལ། རླུང་གི་རླུང་ངོས་ནས་སོར་དྲུག་ཏུ། ས་རླུང་ཐད་ཀར་སོར་བཅུ་དྲུག་ཏུ། ཆུ་རླུང་འོག་ཏུ་སོར་བཅུ་གཉིས་སུ་འགྲོ་བ་སྟེ། ཐུང་ཚད་ཀྱི་དབང་དུ་བྱས་པའོ། །རྡོ་རྗེའི་ཚིག་དེས་གཏུམ་མོ་བཅུ་དྲུག་པ་ཤུགས་ལས་བསྟན་ཏེ། སྤྲུལ་པའི་འཁོར་ལོའི་ལྟེ་བ་ལ་ཉི་ཟླ་གཉིས་ཀྱི་བར་དུ་ཐིག་ལེ་བསྒོམས་པ་ལས་འབྱུང་བ་བཞིའི་རླུང་འབྱུང་བ་དང་འཇུག་པ་བགྲང་བའོ། །འགྲོ་འོང་བྱེད་པའི་སྒོའི་ངོ་བོ་ཉིད་ནི་ཟླ་བ་ཤེས་རབ་ཀྱི་རང་བཞིན་རྐྱང་མ། ཉི་མ་ཐབས་གཡས་ཀྱི་རོ་མ། སྐུ་གསུང་ཐུགས་ཀྱི་སྒོ་ལས་གསུམ་པ་ཡིན་པས་གསུམ་པའི་སྒོའོ། །ཡིད་དང་བཅས་པ་ཐུགས་ཀྱི་ཡིན་པའོ། །རྔུབ་པ་བྱེད་པའི་སྒོ་རྐྱང་མ་དང་། འབྱུང་བའི་སྒོ་རོ་མ་གཉིས་ཀ་ཡང་སྒོ་གསུམ་ལས་དམ་པའོ། །སྟེང་རོ་མ། འོག་རྐྱང་མའོ། །ཐུན་མོང་གི་ལས་མིང་གི་རྣམ་གྲངས་དང་བཅས་པ་བསྟན་པ་ནི། འོག་གི་སྒོ་ནི་རྣམ་པར་ཤེས་པ་ཞེས་པ་ནང་དུ་འཇུག་པས་ཚོར་བར་བྱེད་པའོ། །ཡང་ན་རྐྱང་མ་ནས་བྱང་སེམས་འབབ་པས་གསོ་བར་བྱེད་པའོ། །སྟེང་གི་སྒོ་ནས་དབྱིངས་ཉིད་ཅེས་པ་དབུགས་ཕྱིར་འབྱུང་བས་འཆི་བར་བྱེད་པའམ་མེ་འབར་བས་སྲེག་པར་བྱེད་པའོ། །རྣམ་སྣང་ལ་སོགས་པའི་སངས་རྒྱས་རྣམས་རླུང་ལྔའོ། །སྟེང་གི་སྒོ་ནི་སྣ་བུ་ག་གཉིས་སུ་གཡོ་ཞིང་གནས་ཞེས་པ་འབྱུང་བ་དང་། འཇུག་པ་དང་། གནས་པ་གསུམ་གྱིས་འཁོར་བར་བྱེད་ལ། དེ་རྣམས་འོག་ཏུ་རྣམ་པར་གནས། །ཞེས་པ་ནང་དུ་འཇུག་པའོ། །དུས་གསུམ་གྱི་རླུང་ལྡང་འཇུག་གནས་གསུམ་གྱི་བདག་ཉིད་ཅན། སངས་རྒྱས་ཐམས་ཅད་རླུང་བཞིའི་ངོ་བོའོ། །མཁའ་འགྲོ་ནི་རླུང་ལྔ་དེ་བཞིན་གཤེགས་པ་ལྔའི་ངོ་བོ། རྣལ་འབྱོར་མ་མོ་ཞེས་པ་འབྱུང་བཞི་རླུང་ལྷ་མོའི་ངོ་བོ། འཇུག་པ་ནང་དུ། ལྡོག་པ་ཕྱིར་དབྱུང་བ། དེ་གཉིས་བདེ་བ་དང་ཡོན་ཏན་དང་། སྡུག་བསྔལ་དང་སྐྱོན་དང་རིམ་པ་བཞིན་ནས་སྦྱར་རོ། །ལྷན་ཅིག་སྐྱེས་པ་གྲུབ་པའི་མཐའ་གནས་དེ་ལྟ་བུའི་རླུང་ངོ་བོ་ཉིད་ཀྱིས་གྲུབ་པའོ། །དེ་ལྟར་ན་སྦས་པའི་ཡི་གེ་བཅུ་དྲུག་གི་དོན་དམ་པ་བྱང་ཆུབ་ཀྱི་སེམས་ཀྱི་རྟེན། བྱང་ཆུབ་ཀྱི་སེམས་ཀྱི་དཀྱིལ་འཁོར་དང་། དེ་མངོན་དུ་བྱེད་པའི་རླུང་གཉིས་གཉིས་གཙོ་བོར་གཏན་ལ་ཕབ་པ། ལུས་དང་བྷ་གའི་དཀྱིལ་འཁོར་གཉིས་ཀྱི་དོན། དཔྱིད་ཀྱི་ཐིག་ལེའི་སྐབས་ནས་འཆད་པར་འགྱུར་རོ། །རང་བྱིན་གྱིས་བརླབ་པའི་རིམ་པ་ཅི་ལགས་ཞེས་པའི་ལན། དཔྱིད་ཀྱི་ཐིག་ལེའི་དོན་ལ་ཞུས་པ་ནི། དཔྱིད་དང་ཐིག་ལེ་གཉིས་དྲི་བ་གཅིག་ཏུ་བྱ། མི་ཕྱེད་མ་ལ་སོགས་གཅིག པུལླཱི་ར་སོགས་མན་ཆད་གཅིག་ཏུ་བྱས་པས་དྲི་བ་བཞིའོ། །དེ་ལ་པུལླཱི་ར་སོགས་ཅི་གསུངས་ཞེས་པ་འཛམ་བུ་གླིང་ན་ཡུལ་ཉི་ཤུ་རྩ་བཞི་ཡོད་པར་གསུངས་པའོ། །འཁོར་ལོ་དགོད་པ་ནི། བསྐྱེད་རིམ་ལ་འཁོར་ལོ་གསུམ་གྱི་རྩིབས་ཉི་ཤུ་རྩ་བཞི་ལ་བཞག་ཅིང་དེ་ལ་ལྷ་དགོད་པའོ། །དེ་བཞིན་གཞན་ཞེས་པ། །དེ་བཞིན་དུ་དེ་ལས་གཞན་ནང་དུའོ། །ཇི་ལྟར་རྩ་ཡི་རྫོགས་པ་ཡི། །ཞེས་པ་ལྷ་རྣམས་རྩའི་གཟུགས་ཀྱིས་ལུས་ལ་རྫོགས་པའོ། །ལན་ལ། ས་ལ་སོགས་པ་རྣམ་དག་པ། །གནས་ལ་སོགས་པ་ནང་གི་ཡུལ་གྱི་རབ་ཏུ་དབྱེ་བ་ནི། དྲི་བ་བཞི་པའི་ལན་བསྟན་ཏོ། །རྒྱུད་སྡེ་གཞན་ནི་རྡོ་རྗེ་མཁའ་འགྲོའི་ལེའུ་བཅུ་པ་དང་ཆ་མཐུན་ངེས་པ་སྐྱེད་པའོ། །ཚིག་དོན་ལ་འདི་དག་ཡུལ་དང་ཞེས་པ་ཡུལ་ཉི་ཤུ་རྩ་བཞི་ཕྱི་རོལ་ན་གནས་ཞེས་སྦྱར་ལ། རང་ལུས་སྐྱེས་རང་གི་ལུས་ཀྱི་ཆ་ཤས་ཉི་ཤུ་རྩ་བཞི་རང་གི་ནང་ན་གནས་ཞེས་སྦྱར་རོ། །ཡང་ཕྱི་བསྐྱེད་རིམ་སྐུ་གསུང་ཐུགས་ཀྱི་འཁོར་ལོ་ལ་རབ་ཏུ་གཏུམ་མོ་ལ་སོགས་པ་ཉི་ཤུ་རྩ་བཞི་གནས་པ་ན། ནང་ན་ལུས་ཀྱི་ཆ་ཤས་ཉི་ཤུ་རྩ་བཞི་ན་རྩའི་གཟུགས་ཀྱིས་གནས་པ་སྐུ་ལ་སོགས་པས་བཤད་དོ། །རབ་བྱེད་གཉིས་པས་རྩ་རིན་པོ་ཆེའི་འཁོར་ལོ་བསྟན་པ་ལས། འཁོར་ལོ་ལ་གཉིས། དཔྱིད་ཀྱི་ཐིག་ལེར་བསྟན་པ་དང་། འཁོར་ལོ་བཞིའི་ལྟེ་བའི་ཡིག་འབྲུ་བཞི་བཤད། དཔལ་རྡོ་རྗེ་མཁའ་འགྲོའི་ལེའུ་བཅུ་གཅིག་པ་དང་ཅུང་ཟད་ཆ་མཐུན་ལ། མི་གསལ་བ་གསལ་བར་བཤད་པའང་ཡིན་ནོ། །ནང་གི་ཡུལ་གང་དག་ན་མཁའ་འགྲོ་མ་གང་དག རྩའི་གཟུགས་ཀྱིས་གནས་པ་ཀུན་རྫོབ་ཀྱི་ལས་དང་བཅས་པ། ལེའུ་བཅུ་བཞི་པའི་སྨད་དང་ཆ་མཐུན་ནོ། །སྙིང་གི་ནང་སོན་ལ་སོགས་པས་དྲི་བ་དང་པོའི་ལན། དཔྱིད་ཀྱི་ཐིག་ལེའི་དོན་བསྟན་པ་ལས། ལུས་ཅན་རྣམས་ཀྱི་སྙིང་དགའ་བ། །དཔྱིད་ཅེས་བྱ་བར་རྣམ་པར་བཤད། །ཅེས་པ་ནི་ཆོས་ཀྱི་འཁོར་ལོའི་ཧཱུྃ་ལས་ཐིག་ལེ་འཛག་པས་ཡིད་དགའ་བར་བྱེད་པའམ། བདེ་བ་ཆེན་པོ་ཁ་འབུ་བས་དཔྱིད་དང་འདྲ་བས་དཔྱིད་ཅེས་བྱའོ། །རྒོད་མ་མེ་ཡི་གཟུགས་ཀྱིས་ནི། །ཞེས་པ་དཔེར་ན་ཕྱིའི་རྒྱ་མཚོ་ན་རྒོད་མ་ཁའི་མེ་ཞེས་བྱ་བ་ཡོད་དེ། དེས་ཆུ་བོ་ཆེན་པོ་བཞི་པོ་ཐམས་ཅད་བབ་ཀྱང་མི་འཕེལ་བ་བཞིན་དུ། ལྟེ་བ་ན་ཚངས་པ་མེའི་རང་བཞིན་ཨྃ་ཡོད་པས། དེས་ཧྃ་ལས་བྱང་སེམས་ཇི་ཙམ་བབ་ཀྱང་མི་འཕེལ་བས། ཨྃ་ལ་དེ་སྐད་ཅེས་བྱའོ། །དེ་ཉིད་ནས་སྔར་གྱི་བདག་མེད་མའམ་ཕག་མོའོ། །དེ་ཉིད་དུ་རང་བྱུང་མངོན་དུ་བྱས་པའི་རྟོག་པའི་ཟུར་བྲལ་བས་ཐིག་ལེ་ཞེས་བྱའོ། །སྙིང་གི་ནང་སོན་ལ་སོགས་པ། དེ་རྣམས་ཀྱི་ཞར་ལས་ཙཎྜཱ་ལཱི་བཅུ་བདུན་པ་བསྒོམ་པ་བསྟན་ཏེ། ཆོས་ཀྱི་འཁོར་ལོའི་ལྟེ་བར་ཐིག་ལེ་བསྒོམས་ཏེ། དེ་ལ་ཐིག་ལེ་མུ་ཏིག་གི་རྡོག་མ་ལྟ་བུ་ལྟེ་བར་བབ་པ་ལ་སེམས་གཏད་དེ་བསྒོམ་པའོ། །ལྟེ་བའི་ཨྃ་ཡིག་ཐུང་ངུ་ནི་ཐུང་ངུར་འདྲེན་པའོ། །ཧཱུྃ་ལ་རིང་པོ་མ་མོ་གཉིས་དང་བཅས། །ཞེས་པ་རིང་པོ་ནི་ཧའོ། །མ་མོ་གཉིས་ནི་ཨུ་དང་ཨྃ་ངོ་། །ཨོཾ་ལ་མ་མོ་གསུམ་བརྗོད་ནི། ཨ་ཨཽ་ཨྃ་ངོ་། །སུ་ལུ་ཏ་ཞེས་པ་ཨོཾ་མགོར་བསྲིང་བའོ། །ཧཾ་ལ་སྒྲ་ནི་ཧའི་ཁོག་པའི་ཨའོ། །ཐིག་ལེ་ཀླད་ཀོར་རོ། །མི་ཤིགས་པ་ནི་གཏུམ་མོའི་མེ་དང་ཐག་རིང་བས་མི་ཤིགས་པའམ་ཡང་ན་དེ་ལ་བརྟེན་པའི་ཡེ་ཤེས་རྟོག་པས་མི་ཤིགས་པའོ། །ལྟེ་བའི་ཨྃ་ཡིག་ལ་སོགས་པའི་ཚིག་དེ་རྣམས་ཀྱི་ཙཎྜཱ་ལཱི་བཅོ་བརྒྱད་པ་དང་བཅུ་དགུ་པ་གཉིས་ཀྱང་བསྟན་ཏེ། སྔ་མ་ནི་འཁོར་ལོ་བཞིའི་ལྟེ་བ་ལ་ཐིག་ལེ་བསྒོམས་ཏེ། དེ་རྣམས་ལ་དམིགས་ནས་རླུང་གནོན་པའོ། །ཕྱི་མ་ནི་འཁོར་ལོ་བཞིའི་ལྟེ་བ་ལ་སོ་སོའི་ཡི་གེ་བཀོད་དེ། དབུགས་ཕྱིར་ལྡང་བའི་དུས་སུ་ལྟེ་བའི་ཡི་གེ་ལས་འོད་སྤྲོས། སྙིང་གའི་ལ་ཁྱབ་པར་བྱས། དེ་ལས་འོད་སྤྲོས་པས་མགྲིན་པ་ལ། དེ་ལས་སྤྱི་བོ་ལ། དེ་ལས་ལུས་ཐམས་ཅད་ལ་ཁྱབ་པར་བསམ། ནང་དུ་འཇུག་པ་ན་རིམ་པ་བཞིན་དུ་སྡུད་པའོ། །འཁོར་ལོ་བཞིའི་རབ་ཏུ་དབྱེ་བས་ས་སོགས་འབྱུང་བ་ཆེན་པོ་དང་ཞེས་པ་ལྟེ་བ་ནས་ས་རྒྱུ་བ་ལ་སོགས་པ་བཞིའོ། །ཐུན་བཞི་ཡང་འབྱུང་བ་བཞིའི་རླུང་ཉིས་བརྒྱ་ཉི་ཤུ་རྩ་ལྔ་པ་བཞི་ལ་བྱའོ། །པདྨ་བཞིའང་འཁོར་ལོ་བཞིའོ། །དགའ་བ་བཞི་དང་རྣལ་འབྱོར་བཞིའང་འཁོར་ལོ་བཞི་པོ་དེ་ཉིད་ལ་རྣམ་པར་གཞག་གོ །མཆོག་ཏུ་དགའ་བ་རྐང་པ་བཞིས་འཁོར་ལོ་བཞི་པོ་དེར། རང་བྱུང་གི་ཡེ་ཤེས་བདེ་བ་ཆེན་པོར་རོལ་པ་བསྟན་ཏོ། །འདབ་མ་རྣམས་ནི་བཞི་ལ་ཡང་། །ཞེས་པ་ཆོས་ཀྱི་འཁོར་ལོའི་ཕྱོགས་ཀྱི་རྩ་བཞིའོ། །འབྱུང་བ་བཞིའི་རྩ་རྣམས་ཞེས་པ་དེ་ཉིད་འབྱུང་བ་བཞིའི་རླུང་རྒྱུ་བའི་རྩ་ཡིན་པས་སོ། །མར་མེའི་རང་བཞིན་ལྟ་བུར་ཞེས་པས། རྩ་དེ་ལ་བརྟེན་པའི་བདེ་བ་ཆེན་པོ་རང་རིག་པ་མར་མེ་ལྟ་བུ་ཡིན་པས་དེའི་རྟེན་རྩ་ལ་ཡང་དེ་སྐད་ཅེས་བྱའོ། །དེར་སོན་པ་ཞེས་པ་འདབ་མ་བརྒྱད་ཀྱི་དབུས་སུ་སོན་པ་ཧཱུྃ་ངོ་། །བདུད་རྩི་ལྔ་ནི་འབབ་པ་ཞེས་པ་མཚམས་ཀྱི་བཞི་ལས་རྩ་གནས་ཐམས་ཅད་ནས་ཧཱུྃ་ལ་འབབ་པའོ། །དེ་མཆོད་རང་གི་གཟུགས་གནས་པ། །ཞེས་པ་དེས་ལོགས་ཀྱི་འབྱུང་བ་བཞི་རྒྱས་པར་བྱེད་པས་སམ། མི་རྟོག་པ་རྒྱས་པར་བྱེད་པས་སོ། །ལུས་ཀྱི་སྙིང་གི་ནང་ཞེས་པ་རྐང་པ་གཉིས་ཀྱིས་འདབ་མ་བརྒྱད་པའི་ནང་ན་སྦས་པའི་རྩ་ལྔ་བསྟན་ཏོ། །པུལླཱི་རར་ནི་མི་ཕྱེད་མ་ལ་སོགས་པས་དྲི་བ་འོག་མ་གསུམ་ཀའི་ལན་རྒྱས་པར་བསྟན་ཏེ། དེ་ཡང་ལུས་ཀྱི་གནས་གང་ཡིན་པ། རྩ་གང་གནས་པ། རྣལ་འབྱོར་མ་གང་གི་ངོ་བོ་ཡིན་པ། ཀུན་རྫོབ་ཀྱི་ལས་ཁམས་དྭངས་མ་གང་འབབ་པ་བཞི་བཞི་གོང་འོག་ལྟོས་ནས་ཤེས་པར་བྱའོ། །རྣལ་འབྱོར་མ་སོ་བདུན་གྱི་ངོ་བོའི་རྩ་ལས་སྙིང་གའི་རྩ་བཅུ་གསུམ་ལས་ཁམས་གང་འབབ་པ་གོང་དུ་བསྟན་ཏོ།། །།རབ་བྱེད་གསུམ་པའི་ནང་གི་དཀྱིལ་འཁོར་སྦྱིན་སྲེག་བཟླས་པ་ལ་སོགས་པས་ནི་རྡོ་རྗེ་མཁའ་འགྲོའི་ལེའུ་བཅུ་གཅིག་པ། བཅུ་བཞི་པ། བཅོ་ལྔ་པ་གསུམ་དུ་མ་ཚང་བ་ཁ་སྐོང་ཡིན་གསུངས་ལ། ལེའུ་གསུམ་པོ་དེར་བཤད་པ་དཀྱིལ་འཁོར་གསུམ་པོ་ཉིད་ལ་རང་བཞིན་གྱི་དཀྱིལ་འཁོར་ལ་སོགས་པ་ཚད་བརྩིས་ནས་བཤད་པས། མི་གསལ་བ་གསལ་བ་ཡིན་ནོ། །ནང་གི་སྐུ་གསུམ་ལ་ཙཎྜཱ་ལཱི་ལ་བརྟེན་པའི་སྐུ་གསུམ་མཁའ་འགྲོ་མའི་ལེའུ་བཅོ་ལྔ་པ་དང་ཅུང་ཟད་ཆ་མཐུན་ཞིང་། གཙོར་མི་གསལ་བ་གསལ་བར་བཤད་པ་ཡིན་ལ། དཀྱིལ་འཁོར་འཁོར་ལོའི་ཐབས་ཀྱི་སྐུ་གསུམ་ཡང་། དེར་དཀྱིལ་འཁོར་འཁོར་ལོའི་ཐབས་ཙམ་གསུངས་པ་འདིར་སྐུ་གསུམ་དང་སྦྱར་བ་གསུངས་པས། མ་ཚང་བ་ཁ་བསྐང་བའམ། མི་གསལ་བ་གསལ་བའང་ཡིན་ནོ། །ཚིག་དོན་དུ་ཕྱི་རོལ་དུ་ཧེ་རུ་ཀ་ལ་སོགས་པའི་ལྷ་སོ་བདུན་ཡོད་པ་དེ་ནང་དུ་ལུས་རྩ་སུམ་ཅུ་རྩ་བདུན་གྱི་ངོ་བོར་གནས་པ། ཧེ་རུ་ཀ་ཞེས་པ་རྐང་པ་གཉིས་ཀྱིས་བསྟན་ཏོ། །དེའི་རྟེན་གཞལ་ཡས་ཁང་ཡོད་པ་ནང་དུ་ལུས་ཀྱི་དཀྱིལ་འཁོར་ཞེས་པ་ལ་སོགས་པ་བསྟན་ཏོ། །འཁོར་ལོ་གསུམ་ཡོད་པའི་ནང་དུ་ལུས་ཀྱི་སྨད་ཀྱི་ཆ་ལ་སྐུའི་འཁོར་ལོ་ལ་སོགས་ངོ་བོས་གནས་པ། སྐུ་གསུང་ཐུགས་ཀྱི་ངོ་བོ་ནི་ཞེས་པའོ། །དེ་ལྟར་ལུས་ཉིད་དཀྱིལ་འཁོར་གྱི་འཁོར་ལོ་གཅིག་ཏུ་གསུངས་པའོ། །འབྱུང་བ་རིམ་བརྩེགས་རི་རབ་དང་བཅས་པ་ནང་དུ་རི་ནི་མགོའི་ཟེའུ་འབྲུ་ལ། ཞེས་པ་ཤླཽ་ཀ་གཅིག་གིས་མདོར་བསྟན་ནས་རྐང་པའི་མཐིལ་ཞེས་པ་ཤླཽ་ཀ་ཕྱེད་དང་གསུམ་གྱིས་རྒྱས་པར་བཤད་པའོ། །རྒྱས་པར་བཤད་པའི་ཚིག་དེ་རྣམས་ཀྱིས་ཙཎྜཱ་ལཱི་ཉི་ཤུ་པ་ཡང་བསྟན་ཏེ། དེ་ཡང་འོག་རླུང་ཅུང་ཟད་བསྐུམ་པས་རྐང་མཐིལ་གྱི་རླུང་གིས་སུམ་མདོའི་མེ་སྦར་ཏེ། རོ་མ་ནས་ཧཾ་ལ་ཐུག་པར་འབར། ཧྃ་ཞུ་ནས་རྐྱང་མ་ནས་ཨྃ་ལ་ཐུག་པར་བབས་པས། ཨྃ་དྲག་ཏུ་འབར་ཏེ་དབུ་མ་ནས་སོང་ནས་ཧྃ་ཞུ་སྟེ་འབར་འཛག་བྱེད་པ་ལ་དམིགས་པའོ། །ལྷའི་གདན་སྣ་ཚོགས་པདྨའི་དོད་ནི་དེ་ཡི་སྤྱི་བོའི་ཆར་གནས་པ། འདམ་སྐྱེས་འདབ་མ་སུམ་ཅུ་གཉིས། །ཞེས་པའོ། །དེ་ཉིད་སྦྱངས་ཏེ་ཧའི་ཁོག་པའི་ཨ་དང་ཨྃ་དང་། གསལ་བྱེད་ཧ་མཛེས་པར་གནས། ཧཾ་གི་རྣམ་པར་གནས་པའི་བྱང་ཆུབ་ཀྱི་སེམས་ཀྱི་རྟེན་ཡིན་པས་སོ། །ཕྱི་རོལ་དུ་པདྨའི་སྟེང་གི་ཟླ་བའི་དོད། ནང་དུ་ཀླད་པ་ཡིན་པར། པདྨའི་ནང་དུ་ཞེས་པ་ཤླཽ་ཀ་གཅིག་གོ །ཤུགས་ལས་ཀླད་རྒྱས་ཉི་མ་ཡིན་པ་བསྟན་ལ། ཉི་ཟླའི་བར་གྱི་ས་བོན་གྱི་དོད་དེ་ནང་ཧྃ་གི་རྣམ་པ་ཉིད། ཅེས་པ་ལ་སོགས་པས་བསྟན་ཏེ། མི་ཤིགས་པ་འདི་རྣམ་པར་རྟོག་པས་མི་ཤིགས་པས་བྱང་ཆུབ་ཀྱི་སེམས་བདེ་བ་ཆེན་པོ་ཡིན་ལ། དེའི་ཧྃ་ལའང་དེ་སྐད་ཅེས་བྱའོ། །ཡང་ན་ཨ་དང་ཐག་རིང་བས་ཙཎྜཱ་ལཱིས་མི་ཤིགས་པའོ། །འཇིག་རྟེན་ཀུན་གྱི་རྩ་བ་ཞེས་པ་བསྐྱེད་པའི་རྒྱུའོ། །བརྟན་པ་རྩ། གཡོ་བ་རླུང་དང་བྱང་ཆུབ་ཀྱི་སེམས། གསལ་བ་ནི་ཧྃ་གི་རྣམ་པ། མི་གསལ་བ་དེ་ལ་བརྟེན་པའི་ཐིག་ལེའོ། །དེ་ཕྱིར་ཞེས་པ་བཤད་མ་ཐག་པའི་རྟེན་དང་བརྟེན་པ་ཡིན་པའོ། །དེ་ལྟར་རང་བཞིན་གྱི་དཀྱིལ་འཁོར་བསྟན་ནས་ལམ་དུ་བྱས་པའི་བྱང་ཆུབ་སེམས་ཀྱི་དཀྱིལ་འཁོར་བསྟན་པ་ནི། རྣལ་འབྱོར་པས་གཏུམ་མོ་ལམ་དུ་བྱེད་པ་ན་བདུད་རྩིའི་གཟུགས་ཀྱིས་འཛག་ཅེས་པ་གོང་དུ་བཤད་པའི་ཧྃ་དེ་ཉིད་ལས་སོ། །སྒྲ་འབྱེད་ཅེས་པ་ལྟེ་བའི་ཨྃ་ཁ་འབྱེད་པའོ། །མེ་ནི་དགའ་བར་བྱེད་ཅེས་པ་ལྟེ་བའི་ཨྃ་དྲག་ཏུ་འབར་བར་བྱེད་པའོ། །དེས་ནི་ཞེས་པ་ཐིག་ལེ། གང་ལ་ནི་ལྟེ་བ་སྤྲུལ་པའི་འཁོར་ལོའོ། །དཀྱིལ་འཁོར་ནི་བྱང་ཆུབ་སེམས་ཀྱིའོ། །དེ་ཉིད་ཅེས་པ་ལ་སོགས་པས་དཀྱིལ་འཁོར་གྱི་ངེས་ཚིག་བསྟན་པ་ལས། དེ་ཉིད་ཅེས་པ་བྱང་ཆུབ་ཀྱི་སེམས་སོ། །དེ་ལ་དཀྱིལ་འཁོར་ཞེས་བྱ་བར་གསུངས་སོ། །ཅིའི་ཕྱིར་ན་མཎྜལ་ལ། མ། མ་ནུ་སཱ་ར་ན་སྙིང་པོ་ཡིན་ལ། དེ་ཉིད་བདེ་བ་ཆེན་པོ་ཡིན་པས། དངོས་པོ་རྣམས་ཀྱི་སྙིང་པོ་མཆོག །ཅེས་གསུངས་སོ། །ལ་ལ་ཏི་གྲིཧྣ་ལེན་པ་ཡིན་པས་ལེན་ཅིང་ཞེས་པའོ། །གཅོད་པའི་ཕྱིར་ཞེས་པ། ལ། ལ་ལུཙྪེ་ད་ན་